b'\n_START_ARTICLE_\nTeodor Maunu\n_START_PARAGRAPH_\nTeodor Henrik Maunu (12. maaliskuuta 1899 Iisalmi \xe2\x80\x93 12. tammikuuta 1972) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri, joka sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan tykinjohtajana j\xc3\xa4\xc3\xa4k\xc3\xa4ritykist\xc3\xb6ss\xc3\xa4. Viel\xc3\xa4 talvi- ja jatkosotaan h\xc3\xa4n osallistui rannikkotykist\xc3\xb6ss\xc3\xa4.\n_START_SECTION_\nPerhe ja koulutus\n_START_PARAGRAPH_\nMaunun vanhemmat olivat hevosmies Kaarlo Maunu ja Johanna Drufva.  H\xc3\xa4net vihittiin avioliittoon vuonna 1923 Olga Kaasalaisen kanssa, josta h\xc3\xa4n erosi vuonna 1930 ja avioitui toisen kerran vuonna 1933 Lempi Maria Lappalaisen kanssa. Maunu k\xc3\xa4vi kansakoulun ja Viipurin reaalilyseossa j\xc3\xa4\xc3\xa4k\xc3\xa4rialiupseereille j\xc3\xa4rjestetyn keskikoulukurssin vuosina 1925 - 1926 ja reserviupseerikoulussa 31. toukokuuta - 21. lokakuuta 1926 v\xc3\xa4lisen\xc3\xa4 aikana. Rannikkotykist\xc3\xb6rykmentti 3:n sotilaspedagogisen kurssin h\xc3\xa4n k\xc3\xa4vi vuonna 1925 ja miinakurssin vuonna 1932.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nMaunu ty\xc3\xb6skenteli maalarina ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 1. konekiv\xc3\xa4\xc3\xa4rikomppaniaan 14. helmikuuta 1916, josta h\xc3\xa4net siirrettiin 17. maaliskuuta 1916 pataljoonan t\xc3\xa4ydennysjoukkoon ja edelleen pioneerikomppaniaan 30. hein\xc3\xa4kuuta 1916. Pataljoonan haupitsipatteriin h\xc3\xa4net siirrettiin 13. joulukuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nMaunu astui Suomen armeijan palvelukseen aliupseeriksi ylennettyn\xc3\xa4 Saksassa 11. helmikuuta 1918 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan tykinjohtajaksi J\xc3\xa4\xc3\xa4k\xc3\xa4ritykist\xc3\xb6n 3. patteriin.  H\xc3\xa4n otti osaa sis\xc3\xa4llissodan taisteluihin Kurussa, Muroleessa, Viljakkalassa ja Yl\xc3\xb6j\xc3\xa4rvell\xc3\xa4 Tampereella. Tampereen valtauksen j\xc3\xa4lkeen h\xc3\xa4net siirrettiin tykist\xc3\xb6n uudelleen j\xc3\xa4rjestelyn my\xc3\xb6t\xc3\xa4 juuri muodostetun J\xc3\xa4\xc3\xa4k\xc3\xa4ritykist\xc3\xb6prikaatin 3. j\xc3\xa4\xc3\xa4k\xc3\xa4ripatteriston 6. patteriin ja otti sen mukana osaa Viipurin valloitukseen.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nMaunu palveli sis\xc3\xa4llissodan j\xc3\xa4lkeen jaosjohtajana Suomen tykist\xc3\xb6koulussa, josta h\xc3\xa4net siirrettiin 17. elokuuta 1918 Vuoristotykist\xc3\xb6patteristoon, josta h\xc3\xa4n lopulta erosi 16. helmikuuta 1919, jotta voisi liitty\xc3\xa4 Viron vapaussotaan. Virossa h\xc3\xa4net sijoitettiin Pohjan Poikain rykmenttiin ja  24. helmikuuta 1919 alkaen patteriupseeriksi 2. patteriin. My\xc3\xb6hemmin h\xc3\xa4n toimi 1. ja 3. patterin p\xc3\xa4\xc3\xa4llikk\xc3\xb6n\xc3\xa4. H\xc3\xa4n osallistui Viron vapaussodassa taisteluihin Petserin rintamalla. H\xc3\xa4n erosi Viron armeijasta 15. kes\xc3\xa4kuuta 1919. Suomen palattuaan h\xc3\xa4n ei malttanut pysy\xc3\xa4 poissa sodista vaan liittyi 13. hein\xc3\xa4kuuta 1919 Karjalan (Aunuksen) retkikuntaan. Sotaretkell\xc3\xa4 h\xc3\xa4n toimi vuoristotykkipatterin p\xc3\xa4\xc3\xa4llikk\xc3\xb6n\xc3\xa4 Suojun ja Rajakonnun rintamalla 10. maaliskuuta 1920 saakka. _NEWLINE_Sotaretkilt\xc3\xa4 palattuaan Maunu astui armeijan palvelukseen kapitulanttiv\xc3\xa4\xc3\xa4peliksi ylennettyn\xc3\xa4 1. elokuuta 1920. H\xc3\xa4net sijoitettiin Rannikkotykist\xc3\xb6rykmentti 3:n I patteriston esikuntaan, josta h\xc3\xa4net siirrettiin 1. tammikuuta 1921 alkaen I patteriston 2. patteriin, josta h\xc3\xa4net siirrettiin edelleen 1. huhtikuuta 1921 alkaen 3. patteriin ja 27. lokakuuta 1926 alkaen 80. patteriin ja 25. kes\xc3\xa4kuuta 1927 alkaen 81. patteriin. H\xc3\xa4n toimi edell\xc3\xa4 mainituissa pattereissa patterinv\xc3\xa4\xc3\xa4pelin\xc3\xa4. H\xc3\xa4n toimi patterinp\xc3\xa4\xc3\xa4llikk\xc3\xb6n\xc3\xa4 83. patterissa 1. huhtikuuta 1921 - 24. huhtikuuta 1922 ja 8. helmikuuta 1923 - 2. maaliskuuta 1925 v\xc3\xa4lisin\xc3\xa4 aikoina ja vuoden 1927 alkuvuonna 80. patterin p\xc3\xa4\xc3\xa4llikk\xc3\xb6n\xc3\xa4. H\xc3\xa4net m\xc3\xa4\xc3\xa4r\xc3\xa4ttiin 16. lokakuuta 1928 alkaen 81. patterin v\xc3\xa4\xc3\xa4peliksi, josta h\xc3\xa4net siirrettiin 11. huhtikuuta 1932 alkaen 83. patterin ja 1. lokakuuta 1933 linnakkeen v\xc3\xa4\xc3\xa4peliksi.\n_START_SECTION_\nTalvi- ja jatkosota\n_START_PARAGRAPH_\nMaunu osallistui talvisotaan Kaarnajoen linnakkeen (RT 3) p\xc3\xa4\xc3\xa4llikk\xc3\xb6n\xc3\xa4 vuosina ja osallistui taisteluihin Taipaleella. V\xc3\xa4lirauhan aikana h\xc3\xa4n toimi Linnoitus Patteristo 4:n koulutuskeskus I:n virkaatekev\xc3\xa4n\xc3\xa4 p\xc3\xa4\xc3\xa4llikk\xc3\xb6n\xc3\xa4 ja koulutusupseerina. _NEWLINE_Maunu osallistui jatkosotaan Savonlinnan ryhm\xc3\xa4n Moinsalmen lohkon tykist\xc3\xb6komentajana, kunnes h\xc3\xa4net siirrettiin my\xc3\xb6hemmin vuonna 1941 Kentt\xc3\xa4tykist\xc3\xb6rykmentti 15:n IV Patteriston patterinp\xc3\xa4\xc3\xa4llik\xc3\xb6ksi. Kentt\xc3\xa4tykist\xc3\xb6rykmentti 15:st\xc3\xa4 h\xc3\xa4net siirrettiin Rahman linnakkeen p\xc3\xa4\xc3\xa4llik\xc3\xb6ksi. My\xc3\xb6hemmin h\xc3\xa4net nimitettiin Valamon Ryhm\xc3\xa4n tykist\xc3\xb6komentajaksi. \xc3\x84\xc3\xa4nisen Rannikkoprikaatin Soutj\xc3\xa4rven lohkon komentajaksi h\xc3\xa4net nimitettiin viel\xc3\xa4 vuonna 1941, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli vuoteen 1942 saakka, jolloin h\xc3\xa4net siirrettiin Linnoitus Patteristo 4:n koulutus ja liikekannallepanoupseeriksi. My\xc3\xb6hemmin vuonna 1942 h\xc3\xa4net siirrettiin Rannikkotykist\xc3\xb6rykmentti 4:n 1. Linnakkeen p\xc3\xa4\xc3\xa4llik\xc3\xb6ksi ja toimi my\xc3\xb6hemmin my\xc3\xb6s rykmentiss\xc3\xa4 pataljoonankomentajana useammassa pataljoonassa. Vuonna 1943 h\xc3\xa4net nimitettiin 4. Moottoroidun Raskaan patterin p\xc3\xa4\xc3\xa4llik\xc3\xb6ksi ja viel\xc3\xa4 samana vuonna h\xc3\xa4net nimitettiin Erillisen Moottoroidun Raskaan Patteriston komentajaksi. Vuonna 1944 Maunu siirrettiin IV Armeijakuntaan ja edelleen 1. Rannikkodivisioonaan. Viel\xc3\xa4 ennen jatkosodan p\xc3\xa4\xc3\xa4ttymist\xc3\xa4 h\xc3\xa4net siirrettiin Maastosuunnittelu-upseeriksi Rannikkotykist\xc3\xb6rykmentti 33:een.\n_START_SECTION_\nSotien j\xc3\xa4lkeinen aika\n_START_PARAGRAPH_\nMaunu toimi sotien j\xc3\xa4lkeen Suomenlinnan Rannikkolinnakkeistossa vuoteen 1945 saakka, jolloin h\xc3\xa4net siirrettiin Merikomppanian p\xc3\xa4\xc3\xa4llik\xc3\xb6ksi Helsingin Tukikohtaan. Maunu siirrettiin seuraavaksi Merivoimien Varikko 2:n p\xc3\xa4\xc3\xa4llik\xc3\xb6n apulaiseksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n toimi vuoteen 1948 saakka. Vuonna 1948 h\xc3\xa4net siirrettiin Turun Rannikkotykist\xc3\xb6rykmentin esikuntalinnakkeen komppanianp\xc3\xa4\xc3\xa4llik\xc3\xb6ksi. Seuraavaksi Maunu toimi ryhm\xc3\xa4p\xc3\xa4\xc3\xa4llikk\xc3\xb6n\xc3\xa4 sodassa laskettujen merimiinoja raivanneen IV Raivaajajaostossa vuonna 1949, jonka j\xc3\xa4lkeen h\xc3\xa4n toimi Turun Rannikkotykist\xc3\xb6n 1. pataljoonan aseupseerina vuoteen 1952 saakka. Maunu erosi vakinaisesta palveluksesta vuonna 1952.'